# Kiwanishjelpen – Kiwanis Club Haugesund

## Retningslinjer

## Målet med Kiwanishjelpen

Kiwanis Club Haugesund har etablert Kiwanishjelpen. Målet er å bekjempe barnefattigdom gjennom å utviske forskjellene som gjelder barn og unge sine muligheter for sosial aktivitet, der familien av økonomiske årsaker ikke har mulighet til å gi barna et tilbud som andre barn og familier tar som en selvfølge.

## Hva kan en søke hjelp til?

Det kan søkes hjelp til deltakeravgifter, klær, utstyr og annet som medvirker til å hindre utenforskap og passivitet. Kiwanishjelpen skal ikke erstatte offentlige støtteordninger, men være en målrettet engangsbevilgning.

## Hvem kan søke hjelp?

Søknader kan ikke fremmes av den enkelte mottaker av støtte. En søknad om støtte skal fremmes av en betrodd person som for eksempel en sosiallærer, en saksbehandler på krisesenter, en idretts trener, eller en leder i en frivillig organisasjon.

Den som fremmer søknaden må også sikre at midlene brukes til det omsøkte formålet. Midlene skal normalt ikke gis som direkte pengestøtte, men gå direkte til formålet. Det forventes en kortfattet tilbakemelding på hva bevilgingen førte til.

## Søknadsbehandling

Søknaden skal fremmes på et fastlagt skjema. Mottaker av støtten skal ikke kunne identifiseres. Kiwanis Club Haugesund har ikke et system for å håndtere personinformasjon. En komite bestående av tre personer, behandler søknaden og gir tilbakemelding til søker.